Rendben.
Egy kis elmegyakorlattal szeretném kezdeni.
Képzeld el, hogy ennél az asztalnál ülsz, velem szemben.
Most megkérlek arra, hogy told felém az egyik kártyát.
Szóval kérlek, képzeld el, hogy az egyik kártyát felém tolod.
Oké, most válaszd a számot, ami a kártyádhoz tartozik, és jegyezd meg.
Fontos lesz még.
Most átlapozom a paklit,
és megkérlek rá, hogy válassz egy kártyát belőle.
Készen állsz?
Rendben. Most, hogy már elképzelted a kártyádat,
add a kártyád értékét az előző számhoz.
Például, ha a treff hatost választottad, adj hozzá hatot,
ha ászt, akkor egyet,
és adj hozzá 11-et, ha a kártyán kép van.
Megvan a végső szám?
Tökéletes.
Most válaszd a végső számnak megfelelő tárgyat.
Most jön az érdekes része.
Sok ember fogja megnézni ezt a videót,
és mindegyikőtöknek különböző furcsaságai vannak, különböző preferenciákkal.
És mégis,
túlnyomó többségetek most a kivire gondol,
vagy, ha balkezesek vagytok, valószínűleg a kukoricára.
Igen, rászedtelek benneteket.
A mentális elfogultságotokat használtam arra,
hogy befolyásoljam mindkét döntéseteket.
A MAGIC Laborban dolgozom
a londoni Goldsmiths egyetemen,
ahol nemcsak asszisztenseket tüntetünk el,
hanem bűvésztrükköket használunk pszichológiai folyamatok megfigyelésére,
mint pl. a figyelem, a felfogóképesség, a megtévesztés és a szabad akarat.
Elbűvölnek az apró tényezők, amelyek befolyásolják a döntéseinket,
és az, hogy a hibáink megértése némi erőt adhat vissza nekünk.
A bűvésztrükkök hatékony eszközt nyújtanak ezek kivizsgálására,
és ezt már kísérleteink is kimutatták.
Először is, mi emberek hajlamosak vagyunk a legkönnyebb utat választani.
Ami a kártyatrükköt illeti,
a legtöbb ember azt a kártyát választja, amelyiket én akarom,
mert egy kicsivel tovább mutatom, mint a többit.
Így ez lesz a legegyszerűbb lehetőség az agy számára.
A mi esetünkben
a többségetek valószínűleg a kőr tízest választotta, ugye?
És nagyon sok más trükk is
a könnyű döntések elvén alapul.
Mert a bűvészek nagyon tisztában vannak azzal,
hogy az agyunk, rólunk nem is beszélve, hajlamos egy kicsit lusta lenni.
A gyakorlat a négy kártyával szintén egy jó példa erre.
Egy másik trükkön alapul, amit én vizsgáltam.
Itt arra kérem a résztvevőket,
hogy tolják felém a négy kártya egyikét.
Kiderült, hogy az emberek kb. 60%-a balról a harmadik kártyát választotta,
ha pedig balkezesek,
akkor jellemzően a balról a második kártyát.
Ez megint a könnyű választás elvén működik,
mert a kártya, amit a legtöbb ember választ,
a domináns kézzel legkönnyebben elérhető.
Így tudtam, hogy legtöbben
e két szám közül az egyiket választjátok,
és ez segített nekem kikalkulálni
a két legvalószínűbb dolgot, amit a képen kaptatok.
De ez nemcsak a bűvészkedésről szól,
hanem arról is, hogy hogyan befolyásolnak minket a mindennapi életben.
Tudjátok, a történetek és a politikusok is
folyton a gondolatainkkal játszanak,
mert ők is tudják, hogy hajlamosak vagyunk azt választani és kedvelni,
ami könnyebben megragadható vagy látható.
Például, mikor egy boltban vagy,
és egy üveg bort vagy egy csomag rizst választasz
a sok függőleges polcon sorakozó termék közül,
először ösztönszerűen azokat nézed meg,
amik előtted vannak a polcokon, igaz?
Könnyű és kevés energiát igényel.
Tudtad, hogy sok márka tárgyal arról,
hogy termékeik szemmagasságban lehessenek a boltok polcain
a könnyű választás alapelve miatt?
Ez egy olyan taktika, amit számos politikus használ.
Amikor az információ a szemünk előtt van a közösségi hálón,
könnyen hozzáférhető,
és biztos, hogy befolyásolja, hogyan szavazunk.
A politikai eredményeket,
mint a népszavazás a Brexitről vagy az amerikai választások 2016-ban,
nagyban befolyásolták célzott reklámokkal,
információgyártással,
amelyek nem feltétlen voltak valódiak.
Aránytalanul könnyen hozzáférhetőek és láthatóak voltak az emberek számára,
hogy befolyásolják a szavazataikat.
De jó hírem van.
Néhány egyszerű tényező hat a befolyásolhatóságunkra.
Egy kísérletben, amiben a négykártyás trükköt vesszük alapul,
kifejezetten láthattuk,
hogy a résztvevők tájékoztatása arról, hogy van választásuk,
tulajdonképpen jobban átgondolt döntésekre ösztönzi őket,
és nem úgy viselkednek, mint ahogy mi akarjuk.
Más szavakkal,
vagy egyszerűen megkértem a résztvevőket, hogy tolják felém az egyik kártyát,
vagy azt mondtam,
hogy: "Válassz egy kártyát, és utána told felém."
És mikor felkértem őket a kártya választására,
az ösztönösen könnyebben elérhetőt választók aránya
60%-ról 35%-ra csökkent.
Tehát mikor emlékeztetnek bennünket arra, hogy mi irányítjuk a döntéseinket,
és tudjuk, hogy cselekedeteink számítanak,
ellentétben a gondolkodás nélküli cselekvéssel,
akkor valójában személyesebb döntéseket tudunk hozni,
és kevésbé vagyunk befolyásolhatóak.
Hadd mutassak egy másik trükköt,
amit egy angol mentalista, Derren Brown talált ki,
hogy igazoljam az állításom.
Ez azt használja, amit "előfeszítésnek" hívunk a pszichológiában.
Előfeszítés történik, mikor ki vagy téve valaminek,
ami később befolyásolja gondolataidat és viselkedésedet,
anélkül, hogy rájönnél,
hogy az első dolog vezet téged bizonyos mértékig.
A trükköt általában bizalmasabb környezetben csináljuk,
ahol közvetlenül veled szemben lennék,
de megpróbáljuk így is.
Csak koncentrálj rám, amennyire csak tudsz,
de ne engedd, hogy befolyásoljam a választásod.
Most megpróbálok mentálisan közvetíteni egy kártyát,
amire gondolok.
Készen állsz?
Rendben, először is képzelj el egy világos és élénk színt.
Képzelj el egy képernyőt a fejedben,
és rajta kis számokat a kártyák sarkában,
majd ugyanígy a kártyák tetején.
És ezután a középen lévő dolgokat,
a kártyák közepén,
bumm, bumm, bumm, a kártyaszínek.
Megvan?
Oké, fogadok, hogy a többség
a káró hármasra gondolt,
de egy másik kártyát választott, igaz?
Ahogy észrevehetted,
erősen próbáltam befolyásolni a döntésed a kézmozdulataimmal,
miközben az utasításokat adtam.
Ezt a trükköt tanulmányoztuk,
és kiderítettük, hogy az emberek közel 18 százaléka a káró hármast választja,
és majdnem 40 százalék választ bármelyik másik színt,
miközben teljesen megfeledkeznek arról, hogy manipuláltam őket.
Szóval mi is történt itt?
Mivel tudtad,
hogy befolyásolni próbálom a választásod,
jobban odafigyeltél arra, amit csináltam.
És ez tette lehetővé, hogy a többség tudatosabban döntsön,
mint azok, akik nem kaptak információt arról,
hogy ki vagyok, mit kutatok
vagy hogy mit próbálok csinálni az elméjükkel.
Szóval a lényeg,
hogy minden kísérletünkben
képesek voltuk erősen befolyásolni az emberek kártyaválasztásait,
miközben úgy érzik, teljesen szabadon döntenek.
És ez az öntudathiány teszi
a politikusok, cégek és más emberek befolyását sokkal erősebbé,
mert azt hisszük, hogy mi irányítjuk a döntéseinket és gondolatainkat,
miközben nem így van.
Politikailag vagy a fogyasztói magatartásunkban,
ha nem figyelünk oda,
akkor a félrevezető tartalmak és a mutatós reklámok átverhetnek minket.
Mi lenne, ha a mindennapi életben többször megállnánk,
és tudatosan döntenénk,
mielőtt ősi ösztöneinkre hallgatnánk, és aszerint cselekednénk?
Valóban tudatosabban cselekedhetünk,
ha észben tartjuk,
hogy fogékonyak vagyunk a befolyásolásra.
Köszönöm a figyelmet.